Vermoorde eiendomsagent: Stryery lei glo tot moord | Maroela Media
Hy was 'n yster van 'n vriend en 'n topsakevennoot, hy sal baie gemis word!
So beskryf Alten Vermaak sy vriend én sakevennoot Eldie Gerber wat sowat twee weke gelede wreedaardig in sy spogwoonstel in die Atlantica-woonstelkompleks in die Strand vermoor is.
'n Roudiens is Maandag vir Gerber by die NG-gemeente Strand gehou. Die kerk was oorvol – skaars plek vir 'n muis. Volgens vriende was die kerk presies opgemaak soos Gerber daarvan sou hou.
"Die eiendomsagent binne hom sou die venue 'n 10/10 gegee het en hy sou heel waarskynlik 'n doppie wou klink op almal en fees vier. Dis die tipe persoon wat Eldie was," sê 'n familievriend by die roudiens.
Vermaak beskryf die gebeurtenis as 'n ongemaklike bedmaat vir hom en sy gesin.
"Eldie het 'n groot invloed op my en my gesin se lewe gehad."
Gerber (56) se vermeende moordenaar, Armand Botes, sal na verwagting Woensdag weer sy verskyning in die Strand-landdroshof maak.
Botes (30) is Vrydag – die dag van die moord – in hegtenis geneem omrede die polisie glo sterk vermoed dat hy agter Gerber se moord sit.
Armand Botes het glo die eiendomsagent Eldie Gerber vermoor. (Foto: Facebook)
Gerber se seun Quintus en 'n gemeenskaplike vriend het Vrydag sy liggaam met veelvuldige kopwonde, leweloos in 'n plas bloed in die Atlantica-kompleks ontdek.
Maroela Media was Dinsdag toegang tot die Atlantica-kompleks verbied, omdat joernaliste nie gemagtigde toegang tot die woonstelblok het nie.
'n Skoonmaker wat haar emmer vol water buite die kompleks uitgespoel het, beskryf die voorval as "iets uit 'n fliek". "Dis siek, sadisties. Nee magtig, dit maak my naar."
Die skoonmaker wat praat op voorwaarde van anonimiteit sê "daar was altyd een of ander man saam hom na sy woonstel toe. En hy het altyd met 'n sigaretjie gevroetel."
Gerber is die direkteur van die eiendomsagentskap Seeff Strand en het glo laas week Vrydag nie sy vergaderings bygewoon nie.
Dit het mense paniekerig gemaak, omdat Gerber altyd stiptelik is en nie sommer iets vergeet nie. Sy foon was glo óók af.
Dit is toe dat Gerber se seun en 'n vriend ondersoek gaan instel het en op Gerber se bebloede liggaam afgekom het. Die vermeende moordenaar was skoonveld en plaaslike owerhede is onmiddellik van die voorval in kennis gestel.
Volgens 'n polisiewoordvoerder van Strand-polisie is Botes in hegtenis geneem nadat polisie kringtelevisie-beeldmateriaal ondersoek en toe vasgestel het dat Gerber saam met Botes laat die vorige aand [Donderdag] die woon­stel binnegaan het.
Polisie vermoed dat dié twee haaks geraak het met mekaar en dat 'n worsteling in die woonstel plaasgevind het. 'n Blompot het glo aan skerwe op die vloer gelê.
Lede van die gemeenskap het glo vir Botes kort ná die insident in Kusweg naby die Vergelegen-woonstelblok raakgesien. Volgens ooggetuies was daar was bloed op Botes se klere en Gerber se besittings, onder meer sy beursie met kontant, 'n iPod en voertuigsleutels, is in sy besit gevind. Botes is steeds in aanhouding voor sy verskyning in die hof vandag.
Die polisie het aan Maroela Media bevestig dat geen nuwe inligting op die oomblik beskikbaar is nie.
Die Strand Eldie Gerber In die nuus moord
Daar is beslis een vet slang in die gras hier. Ek ken Armand persoonlik en weet hy is alles behalwe n gay man. Ek dink enige een kan een en een by mekaar sit hier. Hoekom word hy reeds aangehou vir n beweerde moord?? Hoekom is hy nie getoets vir enige iets in sy bloed sisteem na die voorval nie? ? Daar moes iets beslis negatiefs gebeur het om die voorval te laat gebeur …… God sal wel hierdie saak laat beslis met geregtigheid.
As jy so 'n toyboy het wat jonk genoeg is om jou seun te wees, moet jy mos nou weet jy soek vir moeilikheid.
Kan net nie verstaan hoe 'n vreemdeling, of vreemdelinge saam met jou huis toe gaan nie? Ek verstaan hoekom, maar op die selfde tyd stel jy jouself aan soeveel gevaar bloot. As jy daai deur van jou woonstel toemaak, dan is jy saam daar met iemand wat jy van geen kant af ken nie. Suid Afrika is al klaar 'n gevaarlike plek. Moenie vreemdelinge saam met jou huis to neem nie!!
Die vermeende misdadeger was nie 'n vreemdeling nie, hulle het mekaar geken, so hy het nie 'n vreemdeling in sy huis toegelaat nie. Ek het vir Eldie persoonlik geken en hy was goedhartig en sou sy laaste vir jou gegee het en het beslis nie "toyboys" gehad nie, maar wel BAIE vriende. Ja, iets het daardie aand beslis skeefgeloop en niemand behalwe die twee betrokke sal weet wat regtig gebeur het nie. So met ander woorde, moet nie afleidings maak voor jy nie 110% seker is oor wat daartoe gelei het nie en ook nie die persoon geken het nie.